
Още заглавието на излязлата през 2020 година книга на Надежда Сталянова Речта 
в съвременното българско общество разкрива амбицията на авторката да представи 
актуалните процеси, свързани с развитието на българския език. Фокусирането върху 
речта, върху конкретните езикови проявления, с които се сблъскваме ежедневно, 
често обсъждаме, критикуваме, но и които следваме, понякога несъзнателно, е ин- 
тересна, навременна и трудна задача заради противоречивите оценки по отношение 
на процесите, наблюдавани в публичната реч. Именно на връзката между езика и об- 
ществото изследователката посвещава своето внимание, като разглежда влиянието 
на обществените процеси върху езиковите явления. 

Книгата представя работата на Надежда Сталянова в рамките на проекта Ези- 
кова агресия и общество, финансиран от Фонд Научни изследвания към МОН. Ето 
защо първата част от изданието представя обобщения резултат от анкети на сред- 
ношколци, проведени в периода 2016-2019 година, които изследват измеренията на 
вербалната агресия в днешното общество. Резултатите показват, че словесната аг- 
ресия е част от ежедневието на съвременните ученици, като те се срещат с нея най- 
вече в интернет, но също така и на улицата, в училището, в транспортните средства 
и пр. Въпреки че в голямата си част гимназистите признават, че използват агресивна 
лексика, те демонстрират завидна устойчивост спрямо обидите и агресивните посла- 
ния, като 4090 от анкетираните заявяват, че чуждото вербално поведение не е в със- 


тояние да ги засегне и нарани. Най-чувствителни анкетираните млади хора са към 

обиди, свързани с интелектуалните способности, външния вид, поведението, в много 
по-малка степен реагират на езикови употреби, свързани със сексуалната ориентация 
или с етническа / расова дискриминация. 

Въпреки че толерантността е смятана за един от фундаментите на съвремен- 
ната демокрация, в последните години наблюдаваме засилване на проявите на вер- 
бална агресия в общественото пространство, както и на поляризацията на публичния 
дискурс. Както Н. Сталянова посочва, вербалната агресия е типична за тийнейджъ- 
рите (с. 42), но колкото по-агресивно и нетолерантно е едно общество, толкова по- 
безкритично се възприемат подобни прояви и от страна на младите хора. Ето защо 
ми се струва, че възпитанието в толерантност и чувствителността към емоциите на 
другите не може и не бива да остават само в учебните програми. 

Втората част от книгата е озаглавена Нови думи и значения и представя разши- 
ряването на значенията на вече съществуващи думи в българския език, като проект, 
експертиза, дребнотемие, политик. Освен че при някои от тези думи се разширява 
и променя основното значение, отбелязано в речниците, в голяма част от случаите 
тези значения носят и нова, положителна или отрицателна стилистична окраска. 

Третата част на книгата е посветена на много актуалната в световната линг- 
вистика тема за политическата коректност и джендър неутралната лексика. Както 
е известно, прилагането към славянските езици на модели, характерни за език като 
английския, в който липсва категорията род при съществителните имена, е нелека 
задача. В ежедневната си практика обаче филолозите се сблъскват с допълнителни 
въпроси, свързани с употребата на термини, преносни употреби и идиоматични кон- 
струкции, съдържащи съставки, които биха могли да бъдат определени като обидни 
и отразяващи стереотипни представи - например думи и фрази като осиновявам, 
синовен дълг, дъщерна фирма, инвалидна количка и пр. Въпреки че не съдържат не- 
гативна конотация, вероятно под влияние на световните тенденции тези употреби 
постепенно ще бъдат ограничавани и променяни. Дали обаче външният натиск за 
промени в езика, които не отразяват обществените настроения, няма да срещне отпор 
от страна на средностатистическия носител на българския език, предстои да видим. 

Важна част от книгата представляват текстовете, посветени на политическата 
реч, като особено интересен поне за мене е акцентът върху употребата на клиши- 
рани думи и фрази, използвани в слоганите на предизборните билбордове и плакати. 
Оказва се, че стремежът към кратко и запомнящо се послание води до използва- 
нето на идентични конструкции от страна на множество участници в предизбор- 


ната надпревара. По тази причина Н. Сталянова прави обобщението, че обликът на 

кандидатите се размива, обещанията и програмите губят или не постигат от- 
четливост, а политиците са неразпознаваеми по отношение на словото си (с. 95). 
Последната част на книгата представя някои промени във фразеологията В ПОС- 
ледните години. Оказва се, че част от добре известни на предишните поколения 
устойчиви словосъчетания са непознати за младите хора днес, други се използват не 
в значението, описано в речниците, трети може да изчезнат, ако политически корект- 
ният език стане норма в публичното говорене. И фразеологизмите, както останалите 
лексикални единици, не остават незасегнати от промените в обществото. 
Представените от авторката проявления на съвременната речева ситуация раз- 
криват нещо важно - лексикалната система е динамична, езиковото поведение на 
всеки от нас е от значение, то влияе, променя, възпитава. Ето защо е важно да под- 


хождаме към речта си с отговорност, грижа и обич към българския език. 

